b'\n_START_ARTICLE_\nTarptautin\xc4\x97 notariato s\xc4\x85junga\n_START_PARAGRAPH_\nTarptautin\xc4\x97 notariato s\xc4\x85junga (UINL, pranc. Union Internationale du Notariat), anks\xc4\x8diau\xc2\xa0\xe2\x80\x93 Tarptautin\xc4\x97 lotyni\xc5\xa1kojo notariato s\xc4\x85junga)\xc2\xa0\xe2\x80\x93 tarptautin\xc4\x97 nevyriausybin\xc4\x97 organizacija, vienijanti nacionalines notar\xc5\xb3 profesines asociacijas (notariatus) kontinentin\xc4\x97s teis\xc4\x97s valstyb\xc4\x97se. UINL atstovauja lotyni\xc5\xa1kajam notariatui._NEWLINE_Tarptautin\xc4\x97 notariato s\xc4\x85junga savo veikl\xc4\x85 prad\xc4\x97jo 1948\xc2\xa0m. spalio 2 d. Pirmasis tarptautinis lotyni\xc5\xa1kojo notariato kongresas vyko Buenos Air\xc4\x97se kaip informacinis renginys. S\xc4\x85junga oficialiai \xc4\xafsteigta 1950\xc2\xa0m. kitame kongrese, vykusiame Madride (Ispanija)._NEWLINE_UINL institucijos, strukt\xc5\xabros\xc2\xa0\xe2\x80\x93 prezidentas, 5 viceprezidentai pasaulio regionams (Europai, Azijai, Afrikai, \xc5\xa0iaur\xc4\x97s, Centrinei Amerikai ir Karibams, Piet\xc5\xb3 Amerikai), i\xc5\xbedininkas, Nuolatin\xc4\x97 taryba, Finansin\xc4\x97s prie\xc5\xbei\xc5\xabros taryba, \xc4\xafvairios komisijos ir darbo grup\xc4\x97s. UINL r\xc4\x97muose taip pat veikia \xc4\xafvairios regionin\xc4\x97s bei tarptautin\xc4\x97s komisijos._NEWLINE_UINL prezidentas\xc2\xa0\xe2\x80\x93 Jean-Paul Decorps.\n_START_SECTION_\nUINL ir Lietuva\n_START_PARAGRAPH_\nLietuvos notariatas vienas pirm\xc5\xb3j\xc5\xb3 i\xc5\xa1 Baltijos valstybi\xc5\xb3 buvo priimtas \xc4\xaf Tarptautin\xc4\x99 lotyni\xc5\xa1kojo notariato s\xc4\x85jung\xc4\x85 (1994\xc2\xa0m. vasario 11 d.). Lietuvos notar\xc5\xb3 r\xc5\xabmai (LNR) aktyviai dalyvauja UINL Europos reikal\xc5\xb3 komisijos (European Affairs Commission, CAE) veikloje._NEWLINE_Lietuvos notar\xc5\xb3 r\xc5\xabmams atstovauja r\xc5\xabm\xc5\xb3 prezidentas Marius Stra\xc4\x8dkaitis, o jo nesant ar jam negalint dalyvauti tarptautini\xc5\xb3 organizacij\xc5\xb3 pos\xc4\x97d\xc5\xbeiuose bei asambl\xc4\x97jose\xc2\xa0\xe2\x80\x93 r\xc5\xabm\xc5\xb3 viceprezident\xc4\x97 Daiva Luka\xc5\xa1evi\xc4\x8di\xc5\xabt\xc4\x97. Be to pa\xc5\xbeym\xc4\x97tina, kad Marius Stra\xc4\x8dkaitis yra LNR atstovas UINL Europos reikal\xc5\xb3 komisijoje.'